3 Bala Tšenolo 16:​14, 16. Lentsoe “Har–Magedone” le hlaha hanngoe feela ka Mangolong ’me le tsoa lentsoeng la Seheberu le bolelang Thaba ea Megido. (Tšen. 16:​16) Megido e ne e le o mong oa metse ea Iseraele ea boholo-holo. (Josh. 17:​11) Armagedone ha se sebaka se teng mona lefatšeng. Empa ke ha “marena a lefatše lohle leo ho ahiloeng ho lona” a ikopanya ho ba khahlanong le Jehova. (Tšen. 16:​14). Leha ho le joalo, sehloohong sena re tl’o boela re sebelisa lentsoe Armagedone ho bua ka ntoa e tl’o latela hang-hang ka mor’a hore marena a lefatše a ikopanye. Re tseba joang hore Armagedone ke sebaka sa tšoantšetso? Taba ea pele, ha ho na sebaka lefatšeng mona se bitsoang thaba ea Megido. Ea bobeli, sebaka se potolohileng Megido se senyane hoo, ho ke keng ha fella “marena a lefatše le a linaha tsohle tseo ho ahiloeng ho tsona” le mabotho a tsona hammoho le likoloi tsa tsona tsa ntoa. Ea boraro, joalokaha re tla bona ha re ntse re theoha le sehlooho sena, ntoa ea Armagedone e tla qala ha “marena” a lefatše a hlasela batho ba Molimo ba lefatšeng lohle.